Liika on liikaa
Amerikkalainen kenraali Wicollss, joka oli menettänyt toisen silmänsä, toisen jalkansa ja toisen kätensä, oli siitä huolimatta leikkisä mies, ja kertoi usein seuraavan jutun:

Hän poikkesi kerran yöksi erääseen Mobilen hotelliin, ja neekeripoika sai toimekseen laittaa hänelle vuoteen. Kun tavarat oli otettu matkalaukuista ja kenraali riisunut nuttunsa, sanoi hän:

– Hei Sam, otas nyt pois tämä jalka! Sam töllisteli häntä tyhmistyneenä.

– Etkö tiedä, miten jalka otetaan irti häh? No, katso nyt sitte!

Kenraali kiersi tekojalkansa irti, ja asetti sen pöydälle.

– Otas nyt pois tämä käsi!

– E-en! En minä ole koskaan ottanut pois herrojen käsiä! änkytti Sam ja kääntyi pois kauhistuneena.

– No, mutta sinäpä olet koko palvelia! Eihän mikään ole tämän helpompaa. Kenraali väänsi irti tekokätensä ja asetti sen tekojalan viereen pöydälle. Sitte ryömi hän sänkyyn.

– Kas niin! Nyt otetaan pois toinen silmä.

Kenraali pani pöydälle tekosilmänsä. Sam hiipi takaperin ovelle, sillä hän ei uskaltanut kääntää selkäänsä kamalalle vieraalle, joka tuolla tavoin paloitteli itseänsä.

– Nyt Sam, kierräs irti pääni!

Tämä oli jo liikaa Samista. Yhdellä hyppäyksellä syöksi hän huoneesta ja juoksi konttooriin.

– Huoneessa 48 on piru itse, huusi hän, ja paloittelee se itsensä parast’aikaa pieniksi kappaleiksi.

Lähde: Kansan Lehti 16.11.1899.

Anonyymi
Humoristinen kirjallisuus
Novellit
Kansan Lehti
1899